# **Baggrundsnotat**

Maj 2021

# **Om best-practice for udarbejdelse af forvaltningsplaner**

**Eskild Kirkegaard**

Medens fiskeripolitikken indeholder de overordnede retningslinjer og prioriteringer for ressourceudnyttelsen, er de specifikke mål og bestemmelser for de enkelte fiskerier normalt fastlagt i forvaltningsplaner for de enkelte fiskerier. Brugen af forvaltningsplaner, herunder forslag til hvordan de udarbejdes, og hvad de kan indeholde, er bl.a. beskrevet i FAO’s Tekniske Retningslinjer for Fiskeriforvaltning (FAO, 1997: The Technical Guidelines on Fisheries Management).

Forvaltningsplaner anvendes nationalt såvel som internationalt som et centralt redskab til gennemførelse af fiskeripolitikken. En certificering af et fiskeri under Marine Stewardship Council forudsætter, at der er en forvaltningsstrategi, som sikrer, at fiskeriet forvaltes i overnesstemmelse med målsætningen om maksimalt bæredygtigt udbytte (MSY).

En forvaltningsplan kan formuleres for en bestand, en delbestand, en gruppe af bestande og/eller et eller flere fiskerier (flådesegmenter).

Forvaltningsplaner for alle væsentlige bestande kan være med til at sikre, at ressourceforvaltningen er i overensstemmelse med målsætningen om størst mulige langsigtede samfundsmæssige udbytte. Det forudsætter, at planerne udarbejdes som formelle bindende aftaler og i overensstemmelse med målsætningerne om langsigted biologisk bæredygtighed.

En forvaltningsplan bør indeholde:

1. En beskrivelse af den eller de bestande og fiskerier samt det geografiske område der er omfattet af planen.
2. Klare målsætninger for forvaltningen som er i overensstemmelse med målsætningerne formuleret i fiskeripolitikken. Skal som minimum indeholde målsætninger om fiskeriernes og bestandenes langsigtet bæredygtighed, men kan også inkludere andre målsætninger fx. vedr. udsmid, bifangster, fiskeriernes effekt på økosystemet og adgang til og fordeling af fangstmuligheder mellem aktører.
3. Operative kvantitative mål for bestanden(e) og for fiskeriets påvirkning af dem, som er i overensstemmelse med målsætningerne i punkt 2. Et mål for en bestand kan være, at den med en angivet sandsynlighed skal være på det niveau, hvor den er i stand til at producere det maksimale bæredygtige udbytte (MSY) og for fiskeriet, at det ikke overstiger det niveau, der er forenlig med, at bestanden også fremover er på MSY niveauet.
4. Operative mål for øvrige målsætninger formuleret i 2. Målene bør være kvantitative, men kan være kvalitative, hvor det ikke er muligt at kvantificere dem.
5. Tidsramme for opnåelse af målene. Det er specielt vigtigt, at der sættes en tidsramme for opnåelse af målene, hvis målene i punkt 3 og 4 i udgangspunktet ikke er opfyldt.
6. Regler for fastsættelse af TAC og eller kvoter for bestandene (fangstkontrol regler, på engelsk harvest control rules), som er i overensstemmelse med opnåelse af målene defineret under punkt 3. Reglerne kan omfatte muligheder for fleksibilitet i udnyttelsen af kvoter mellem år, så længe det ikke strider mod målsætningerne om opnåelse af de kvantitative mål.
7. Tekniske regler etableret med henblik på opnåelse af målene i punkt 3 og 4. Det kan være regler til begrænsning af uønskede bifangster eller reducere fiskeriets påvirkning af havmiljøet og kan fx. omfatte regulering af fangstredskaber, fangstperioder og områder.
8. Regler for overvågning og revision af planen.

Planen kan desuden indeholde:

1. Regler for fordeling af kvoter.
2. Plan for indsamling af data, som ligger ud over generelle planer for dataindsamling.
3. Særlige kontrolregler, som er nødvendige for gennemførelse og overvågning af planen.

Lovfæstning af, at der skal være forvaltningsplaner, der udvikles i samarbejde mellem forskere, brugere og forvaltere, på alle væsentlige bestande ift. fastsættelse af TAC, som bygger på den biologiske rådgivning med indbyggede stabilisatorer ift. udsvingi fangstmulighederne.Det vil sige, at der i forbindelse med forvaltningsplanerne anvendes et armlængde-princip.